b'\n_START_ARTICLE_\nNarodni park Mljet\n_START_PARAGRAPH_\nNarodni park Mljet je eden izmed osmih narodnih parkov na Hrva\xc5\xa1kem. Razprostira se na severozahodnem delu otoka Mljeta in v okoli\xc5\xa1kem morskem akvatoriju na povr\xc5\xa1ini 5375 ha._NEWLINE_Podro\xc4\x8dje, ki zavzema dana\xc5\xa1nji narodni park, je bilo razgla\xc5\xa1eno za narodni park 11. novembra 1960 in predstavlja prvi institucionalni poizkus za\xc5\xa1\xc4\x8dite izvirnega ekosistema v Jadranu. Obala na tem delu otoka je raz\xc4\x8dlenjena, uspeva bujno rastje, \xc5\xbeivalski svet je pester, kulturna dedi\xc5\xa1\xc4\x8dina pa dragocena. V park so vklju\xc4\x8deni Veliko in Malo jezero, zaliv Soline, morski pas \xc5\xa1irine 500 m od najbolj izpostavljenih rtov s pripadajo\xc4\x8dimi oto\xc4\x8dki, ter naselja Pola\xc4\x8de, Pomena in Gove\xc4\x91ari. Veliko in Malo jezero povezujeta med seboj in z morjem ozka, umetno poglobljena kanala. Veliko jezero z odprtim morjem povezuje umetni prekop, ki so ga izkopali graditelji benediktinskega samostana na oto\xc4\x8dku v 12. stoletju. Plima in oseka povzro\xc4\x8data mo\xc4\x8dan pretok morske vode, ki so ga neko\xc4\x8d uporabljali za pogon vodnih mlinov. Veliko jezero ima povr\xc5\xa1ino 1,45 km\xc2\xb2 in najve\xc4\x8djo globino 46 m. V ju\xc5\xbenem delu jezera le\xc5\xbei oto\xc4\x8dek Sveta Marija z benediktinskim samostanom iz 12. stoletja. Graditelji so najprej postavili samostan, mu dodali obrambni stolp in pozneje \xc5\xa1e cerkev. Malo jezero ima povr\xc5\xa1ino 0,23 km\xc2\xb2 in dose\xc5\xbee najve\xc4\x8djo globino 29,5 m. Poletna temperatura Malega jezera je za 3 do 4\xc2\xb0C vi\xc5\xa1ja od temperature morja, zimska pa do 8\xc2\xa0\xc2\xb0C ni\xc5\xbeja. Obe jezeri sta bogati s \xc5\xa1koljkami._NEWLINE_Menihi so samostan na oto\xc4\x8dku Sveta Marija zapustili 1869, leta 1961 pa so ga preuredili v hotel. Leta 1998 je bil objekt vrnjen \xc5\xa1kofiji.'